Մարինա Վյազովսկայա

Մարինա Սերգեևնա Վյազովսկայա (ուկրաիներեն՝ Мари́на Сергі́ївна В'язо́вська, դեկտեմբերի 2, 1984(1984-12-02), Կիև, Ուկրաինական ԽՍՀ, ԽՍՀՄ), ուկրաինացի մաթեմատիկոս, ֆիզիկամաթեմատիկական գիտությունների թեկնածու (Ուկրաինայի ԳԱԱ մաթեմատիկայի ինստիտուտ, 2010), բնական գիտությունների դոկտոր (Բոննի համալսարան, 2013)։ Ութաչափ տարածության մեջ գնդերի փաթեթավորման  խնդրի լուծման հեղինակն է։ Ռաֆայել Սալեմի անվան միջազգային մրցանակի (2016), SASTRA Ռամանուջան մրցանակի (2017), Քլեյի մաթեմատիկական ինստիտուտի մրցանակի (2017), «Մաթեմատիկայի նոր հորիզոններ» (2018) մրցանակի դափնեկիր։


== Կենսագրություն ==
Մարինա Վյազովսկայան մեծացել է Կիևում, սովորել է Կիևի թիվ 145 բնագիտական լիցեյում, մասնակցել մաթեմատիկայի օլիմպիադաներին։ Սովորել է Կիևի Տարաս Շևչենկոյի անվան ազգային համալսարանի մեխանիկայի և մաթեմատիկայի ֆակուլտետում։ 2002-2005 թվականներին մաթեմատիկայի միջազգային ուսանողական օլիմպիադայում զբաղեցրել է մրցանակային տեղեր՝ 2002 և 2005 թվականներին արժանանալով առաջին մրցանակների։ Այնուհետև ուսումը շարունակել է Գերմանիայում և 2007 թվականին ստացել մագիստրոսի կոչում Կայզերսլաուտերնում։
2010 թվականի մայիսին պաշտպանել է թեկնածուական թեզը Ուկրաինայի ԳԱԱ մաթեմատիկայի ինստիտուտում՝ «Բազմանդամների և ռացիոնալ ֆունկցիաների անհավասարությունները և քառակուսային բանաձևերի ոլորտները» թեմայով։ 2013 թվականին ստացել է դոկտորի կոչում (Dr. rer. nat.) Բոննի համալսարանից։ Նրա դոկտորական ատենախոսությունը՝ «Մոդուլային ֆունկցիաներ և հատուկ ցիկլեր» (անգլ.՝ Modular Functionsand Special Cycles) թեմայով գրվել է Դոն Ցագիրի ղեկավարությամբ և առնչվում է թվերի վերլուծության տեսությանը։ Աշխատել է որպես հետդոկտորական գիտաշխատող Բեռլինի մաթեմատիկայի դպրոցում և Բեռլինի Հումբոլդտի համալսարանում։ 2020 թվականից Լոզանի դաշնային պոլիտեխնիկական դպրոցի (Շվեյցարիա) պրոֆեսոր է։


=== Գնդերի փաթեթավորման խնդիր ===
2016 թվականին Վյազովսկայան լուծել է 8-աչափ տարածությունում և համահեղինակությամբ՝ 24-աչափ տարածությունում գնդերի փաթեթավորման խնդիրը։ 
Նախկինում գնդերի փաթեթավորման խնդիրը լուծվում էր միայն երեք կամ ավելի փոքր չափերով տարածությունների համար, իսկ եռաչափ դեպքի լուծումը (Կեպլերի վարկած) ներկայացվում էր 300 էջ տեքստի վրա՝ օգտագործելով 50000 տող ծրագրային կոդը։ Միևնույն ժամանակ, Վյազովսկայայի ութչափ դեպքի լուծումը զբաղեցնում է ընդամենը 23 էջ և «ապշեցուցիչ պարզ» է։ Այս խնդրի հետազոտությանը Վյազովսկայային ոգեշնչել է կիևցի մաթեմատիկոս Անդրեյ Բոնդարենկոն։ Լուծման վրա աշխատել է երկու տարի Բեռլինում։ Գնդերի փաթեթավորման խնդիրը լուծելու համար 2016 թվականին Մարինա Վյազովսկայան արժանացել է Սալեմի հեղինակավոր մրցանակին։


== Ընտրված աշխատանքներ ==
Andriy Bondarenko, Danylo Radchenko, Maryna Viazovska. Optimal asymptotic bounds for spherical designs // Annals of Mathematics. Second Series. — 2013. — Vol. 178, № 2. — P. 443–452. — doi:10.4007/annals.2013.178.2.2. — arXiv:1009.4407.
Maryna Viazovska. The sphere packing problem in dimension 8. — 2016. — arXiv:1603.04246.
Henry Cohn, Abhinav Kumar, Stephen D. Miller, Danylo Radchenko, Maryna Viazovska. The sphere packing problem in dimension 24. — 2016. — arXiv:1603.06518.


== Պարգևներ և մրցանակներ ==
Ռաֆայել Սալեմի միջազգային մրցանակ (2016),
Քլեյի մաթեմատիկական ինստիտուտի մրցանակ (2017)
SASTRA Ռամանուջան մրցանակ (2017),
Նոր հորիզոններ մաթեմատիկայում (2018),
Պիեռ դը Ֆերմայի անվան մրցանակ (2019),
Ռուտ Լիթլ Սաթերի մրցանակ (2019)։


== Ծանոթագրություններ ==


== Արտաքին հղումներ ==
Личная страница Марины Вязовской
Фотографии Марины Вязовской
Научные публикации Марины Вязовской